**Musée Saint-Raymond** on Ranskassa Toulousen kaupungissa sijaitseva arkeologinen museo.

Rakennuksen historia
--------------------

Rakennus on ollut alun perin 1200-luvulla rakennettu yliopistollinen korkeakoulu collège Saint-Raymond. Alkuperäinen rakennus tuhoutui tulipalossa 1500-luvulla, ja nykyinen rakennus valmistui vuonna 1523. Siellä opetettiin teologiaa, lääketiedettä, taiteita ja lakia. Koulun ulkorakennuksissa heitä myös majoitettiin. Kaikki rakennukset takavarikoitiin Ranskan suuren vallankumouksen aikana 1700-luvun lopulla kansalliseksi omaisuudeksi, minkä jälkeen Toulousen kaupunki osti ne vuonna 1836.

Läheisen Saint-Serninin basilikan ympärille rakennettiin suuri aukio vuosina 1852-1853. Tuolloin kaikki ulkorakennukset tuhottiin ja vain korkeakoulun päärakennus säilyi. Tuolloin muun muassa koulun tuhotun kappelin alttaritaulu siirrettiin Castelsagratin kirkkoon. Arkkitehti Eugène Viollet-le-Ducin johdolla rakennus kunnostettiin vuosina 1868-1871, jonka jälkeen se oli Saint-Serninin pappilana. Museo muutti sinne vuonna 1892. Rakennus on luokiteltu historialliseksi muistomerkiksi vuodesta 1975.

  

* Saint-Serninin basilika ja collège Saint-Raymond vuonna 1760.Saint-Serninin basilika ja collège Saint-Raymond vuonna 1760.
* Rakennus noin vuonna 1860 ennen Viollet-le-Ducin kunnostustöitä. Eugène Trutatin stereoskooppinen kuva.Rakennus noin vuonna 1860 ennen Viollet-le-Ducin kunnostustöitä. Eugène Trutatin stereoskooppinen kuva.
* Rakennus 1880-luvulla Saint-Serninin basilikan pappilana.Rakennus 1880-luvulla Saint-Serninin basilikan pappilana.

Museon esineistö
----------------

Museossa on esillä esineitä, jotka ovat enimmäkseen Toulousesta ja sen lähialueelta. Esineet antavat mahdollisuuden ymmärtää paremmin antiikin Tolosaa, jossa asuivat gallialaiset, roomalaiset ja visigootit. Osa esineistä on ollut esillä museossa sen avaamisesta lähtien. Kokoelmia täydennetään säännöllisesti, erityisesti uusien arkeologisten löytöjen ansiosta. Museon yli 28 000 esineestä vain 3 % on esillä. Näyttelytilat ovat kolmessa kerroksessa.

### Toinen kerros

Toisessa kerroksessa esitellään Toulouse ja sen alue antiikin aikana gallialaisten, roomalaisten ja visigoottien aikaan. Nähtävillä on alueelle 200-luvulla eaa. tulleen kelttiheimon Volques Tectosagesin tekemät kultakorut. Esillä on myös sarja patsaita, joka edustaa Rooman valtakunnan ensimmäisen keisariperheen, Juliusten-Claudiusten hallitsijasuvun jäseniä.

### Ensimmäinen kerros

Ensimmäisessä kerroksessa esillä olevat teokset ovat peräisin Gallian tunnetuimmasta huvilasta, Chiraganista. Se on poikkeuksellinen patsassarja, joka löydettiin vuonna 1826 Martres-Tolosanesta, noin kuusikymmentä kilometriä Toulousesta.

### Pohjakerros

1990-luvulla museon kellarissa tehtiin laajennuksen yhteydessä arkeologisia kaivauksia. Tuolloin löydettiin noin sata hautaa, joista muutama sarkofagi jätettiin paikoilleen. Ne ovat nähtävissä kellariin saavuttaessa. Kaivauksissa löydettiin myös kalkkiuunin hyvin säilyneet jäännökset.

  

* Vieille-Toulousesta läydetyt Dressel 1B - ja Dressel 1A -tyyppiset amforat.Vieille-Toulousesta läydetyt Dressel 1B - ja Dressel 1A -tyyppiset amforat.
* Chiraganin roomalaisesta huvilasta löydettyjä patsaita.Chiraganin roomalaisesta huvilasta löydettyjä patsaita.
* Kellarista löydettyjä sarkofageja.Kellarista löydettyjä sarkofageja.

Lähteet
-------

1. 1 2  Musée, monument historique et site archéologique Musée Saint-Raymond. Viitattu 27.12.2023. (ranskaksi)
2. ↑  A visiter Mairie de Castelsagrat. Viitattu 27.12.2023. (ranskaksi)
3. 1 2 3 4  Le parcours permanent Musée Saint-Raymond. Viitattu 27.12.2023. (ranskaksi)

Aiheesta muualla
----------------

* Kuvia tai muita tiedostoja aiheesta **Musée Saint-Raymond** Wikimedia Commonsissa